# Pobles dravidians

Els dravidians o dràvides són un conjunt de pobles que viu a la zona meridional del subcontinent indi i a Sri Lanka.
Aquests pobles parlen les llengües conegudes com a llengües dravídiques. La paraula dràvida prové del sànscrit, i vol dir tots els pobles que viuen al sud del Dècan, que és l'actual Índia meridional. Hi ha variants d'aquesta paraula com dramila i damila, que varen donar lloc a la paraula tàmil.

## Moviments polítics

Alguns autors han utilitzat la paraula dràvida o dravidià com a menyspreu, oposada a la paraula ari, que són els pobles de l'Índia del nord. Diuen que els dravidians són foscos i degradats, al contrari que els gloriosos aris, de pell més clara, provinents del nord-est, de l'actual Iran o de l'Àsia central. Com a conseqüència varen sorgir moviments polítics, com el Dravida Kazhagam (DK), el Self-Respect Movement o el Dravidian Movement, fundats per Periyar E. V. Ramasamy com a organitzacions socials reformistes.
Durant el Raj Britànic Periyar proposà la creació d'un estat independent, el Dràvidastan o Dràvida Nadu, format per tot el sud de l'Índia. Les organitzacions polítiques pro dràvides han donat un significat positiu a la paraula dràvida o adi dràvida, amb l'objectiu de "recuperar la dignitat dràvida" i "respectar-se a un mateix". Aquests moviments diuen que els dràvides són els pobladors originaris del subcontinent, i que eren uns dels primers pobles urbans civilitzats, que varen fer l'antiga civilització de la vall de l'Indus i l'imperi Txola. Presenten els aris com a invasors oportunistes que provenien de cultures més primitives de l'Àsia central.
Després de la independència de l'Índia, els moviments pro dràvides inicials varen donar lloc a unes altres organitzacions com el DMK i l'AIADMK. Generalment, els activistes pro dràvides no segueixen la doctrina de l'Hindutva dels partits Bharatiya Janata Party (BJP), Vishva Hindu Parishad (VHP), i Shiv Sena. Fins i tot, alguns rebutgen l'hinduisme perquè és una religió ària i, per tant, hostil als interessos dels pobles dràvides.
La guerra de Sri Lanka entre l'estat i les forces que demanen un Tamil Eelam independent també és entre pobles aris i dravidians. El govern de Sri Lanka, dominat per la majoria singalesa, es vol veure com a "poble ari" o "ètnia de lleons", enfrontat contra un poble dràvida, els tàmils locals, que tenen el tigre com a símbol.

## Vegeu també

* Llengües dravídiques.

## Referències

* ↑ The Demand for Dravida Nadu
* ↑ Kancha Ilaiah, Why I Am Not a Hindu: A Sudra critique of Hindutva philosophy, culture and political economy (Calcutta: Samya, 1996)
* Krishnamurti, B., The Dravidian Languages, Cambridge University Press, 2003. ISBN 0-521-77111-0, p. 19.
* Indian Genome Variation Consortium «Genetic landscape of the people of India: a canvas for disease gene exploration». Journal of genetics, 87, 1, Apr 2008, pàg. 3–20. DOI: 10.1007/s12041-008-0002-x. PMID: 18560169.

## Enllaços externs

* Dolmens, Hero Stones and the Dravidian People.
* Harappa.com Glimpses of South Asia before 1947.
* Peoples and Languages in pre-Islamic Indus valley Arxivat 2007-04-01 a Wayback Machine..
* Dravidians Organization International (NPO & NGO) Since 2004 Arxivat 2012-12-27 a Wayback Machine..